
Naslov: Danes 5600 gospodinjstev brez elektrike

Napoved za  voditelja:

Zaradi sneženja so ta konec tedna številna gospodinjstva ostala brez elektrike, saj so polomljene veje in cela drevesa padala na električne žice in podirala daljnovode. In čeprav so marsikje električarji že včeraj zagotovili elektriko, se je danes zgodba ponovila, saj je prišlo do novih izpadov na daljnovodih. Najhuje je bilo na območju Krškega, kjer je bilo dopoldan brez elektrike še 5600 odjemalcev. Razmere so se iz ure v uro spreminjale, mnogi so brez elektrike tudi zdaj, saj so izpadi po celotnem območju, ki ga pokriva enota Elektra Celje v Krškem.

T- Iz Posavja: GORAN ROVAN /
X- Snemalec in montažer: Jože Grajžl /

Zaradi podrtih dreves in polomljenih vej je tudi v Posavju nastala velika škoda na električnem omrežju, ki jo električarji že drugi dan skušajo odpraviti in odjemalcem spet omogočiti električno energijo. 

T- BOŠTJAN PAVLIČ /
X- tehnik vzdrževanja Elektro Celje /

»Podru nam je veliko drogov, pretrgal tokovodnike, veliko nevšečnosti, no. Skratka, polom, katastrofa. Pomagamo si s stroji, kjer je pač mogoče, večinoma pa je poškodovano, kjer je najmanj dostopno, ne.«

T- MIRAN JANKOVIČ /
X- vodja distribucijske enote Krško Elektro Celje /

»Na terenu je približno 70 ljudi, delajo v zelo težkih razmerah. Poti so slabo prehodne, tako da si morajo še poti nekako utirat, hkrati pa še dežuje, tako da v bistvu so ljudje premočeni, tudi že izčrpani.«

Električarjem so priskočili na pomoč tudi zunanji izvajalci, predvsem s stroji in gradbeno mehanizacijo, zaradi obsežnega in težko dostopnega terena pa tudi ekipe iz Slovenj Gradca in Velenja. Kljub temu, danes še ne bodo vsem zagotovili elektrike.

T- ANDREJ MATKO /
X- krajan iz Jelovca /

»Vse je na elektriko, ogrevanje, kuha se na elektriko, na plin ni več, tako da zelo slabo. Danes znate cenit, kaj pomeni elektrika? Ja, zdej šele vidimo, kaj je elektrika, ne.«

